ai4bharat/Pralekha huggingface dataset:
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଜାମ୍ମୁ କାଶ୍ମୀରର ବିଭିନ୍ନ ରାଜନୈତିକ ଦଳର ନେତୃବର୍ଗଙ୍କ ସହ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆଲୋଚନା ପରେ ରାଷ୍ଟ୍ରମନ୍ତ୍ରୀ ଡକ୍ଟର ଜିତେନ୍ଦ୍ର ସିଂହଙ୍କ ବିବୃତି
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ଜାମ୍ମୁ କାଶ୍ମୀରର ରାଜନୈତିକ ଦଳର ନେତୃବର୍ଗଙ୍କ ଆଲୋଚନା ଏଇମାତ୍ର ଶେଷ ହୋଇଛି । ଜାମ୍ମୁ କାଶ୍ମୀରରେ ବିକାଶ ପ୍ରକ୍ରିୟାକୁ ତ୍ୱରାନ୍ୱିତ କରିବା ଏବଂ ଗଣତନ୍ତ୍ରକୁ ସୁଦୃଢ଼ କରିବା ନିମନ୍ତେ ଏହା ଏକ ଅତ୍ୟସ୍ତ ସକାରାତ୍ମକ ପ୍ରୟାସ ବୋଲି ବିବେଚନା କରାଯାଏ । ବେଶ୍ ଭାବପୂର୍ଣ୍ଣ ବାତାବରଣ ମଧ୍ୟରେ ଏହି ଆଲୋଚନା ଅନୁଷ୍ଠିତ ହୋଇଥିଲା । ସମସ୍ତ ଅଂଶଗ୍ରହଣକାରୀ ଭାରତର ଗଣତନ୍ତ୍ର ଏବଂ ଭାରତର ସମ୍ବିଧାନ ଉପରେ ସେମାନଙ୍କର ପୂର୍ଣ୍ଣ ଆସ୍ଥା ପ୍ରକଟ କରିଥିଲେ ।
ପ୍ରଧାନମନ୍ତ୍ରୀ ପ୍ରତ୍ୟେକ ରାଜନୈତିକ ଦଳର ନେତାଙ୍କ ଯୁକ୍ତି ଧୈର୍ଯ୍ୟ ସହକାରେ ଶୁଣିବା ସହ ସେମାନେ ଦେଇଥିବା ପରାମର୍ଶକୁ ଗୁରୁତ୍ୱର ସହ ଅବଗତ ହୋଇଥିଲେ । ପ୍ରତ୍ୟେକ ରାଜନୈତିକ ଦଳର ପ୍ରତିନିଧିମାନେ ଖୋଲା ମନରେ ନିଜ ନିଜର ମତ ବ୍ୟକ୍ତ କରିଥିବାରୁ ପ୍ରଧାନମନ୍ତ୍ରୀ ସେମାନଙ୍କୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଏହି ବୈଠକ କାଳରେ ଦୁଇଟି ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଉପରେ ବିଶେଷ ଗୁରୁତ୍ୱ ଆରୋପ କରିଥିଲେ । ସେ କହିଲେଯେ ଜାମ୍ମୁ କାଶ୍ମୀରରେ ଗଣତନ୍ତ୍ରକୁ ତୃଣମୂଳ ସ୍ତର ପର୍ଯ୍ୟନ୍ତ ପହଞ୍ଚାଇବା ଦିଗରେ ଆମେ ସଭିଏଁ ମିଳିମିଶି କାର୍ଯ୍ୟ କରିବା ଉଚିତ । ଦ୍ୱିତୀୟରେ, ଜାମ୍ମୁ କାଶ୍ମୀରର ସାମଗ୍ରିକ ବିକାଶ ହେବା ଆବଶ୍ୟକ ଏବଂ ଏହି ପ୍ରଗତି ଜାମ୍ମୁ କାଶ୍ମୀରର ପ୍ରତ୍ୟେକ କ୍ଷେତ୍ରରେ ସମାନ ଭାବେ ପହଞ୍ଚିବାବା ବାଂଛନୀୟ । ଏଥିପାଇଁ ସହଯୋଗର ବାତାବରଣ ଏବଂ ଜନ ସହଭାଗୀତା ମନୋଭାବ ସୃଷ୍ଟି ହେବା ଜରୁରି ବୋଲି ସେ ମତ ପୋଷଣ କରିଥିଲେ ।
ମାନ୍ୟବର ପ୍ରଧାନମନ୍ତ୍ରୀ ଏକଥା ସୂଚାଇଥିଲେ ଯେ ଜାମ୍ମୁ ଓ କାଶ୍ମୀରରେ ପଞ୍ଚାୟତି ରାଜ ଏବଂ ଅନ୍ୟାନ୍ୟ ସ୍ଥାନୀୟ ସଂସ୍ଥା ନିମନ୍ତେ ସେଠାରେ ସଫଳତାର ସହିତ ନିର୍ବାଚନ ଅନୁଷ୍ଠିତ ହୋଇସାରିଛି । ସେଠାରେ ପରିସ୍ଥିତିରେ ଯଥେଷ୍ଟ ଉନ୍ନତି ପରିଲକ୍ଷିତ ହୋଇଛି । ନିର୍ବାଚନ ଅନୁଷ୍ଠିତ ହେବା ପରେ ସେଠାକାର ପଞ୍ଚାୟତିରାଜ ଅନୁଷ୍ଠାନମାନଙ୍କ ନିକଟରେ ପ୍ରାୟ ୧୨,୦୦୦ କୋଟି ଟଙ୍କା ପହଞ୍ଚାଯାଇଛି । ଏହା ଜାମ୍ମୁ କାଶ୍ମୀରର ଗ୍ରାମାଞ୍ଚଳରେ ବିକାଶ ପ୍ରକ୍ରିୟାକୁ ତ୍ୱରାନ୍ୱିତ କରିଛି ବୋଲି ସେ ସୂଚାଇଥିଲେ ।
ପ୍ରଧାନମନ୍ତ୍ରୀ କହିଲେଯେ ଜାମ୍ମୁ କାଶ୍ମୀରରେ ପରବର୍ତ୍ତୀ ଗଣତାନ୍ତ୍ରିକ ପ୍ରକ୍ରିୟା, ଅର୍ଥାତ୍ ବିଧାନସଭା ନିର୍ବାଚନର ଆମେମାନେ ନିକଟତର ହେଉଛୁ । ତେଣୁ ତୁରନ୍ତ ସେଠାରେ ନିର୍ବାଚନ କ୍ଷେତ୍ର ପୁନର୍ଗଠନ ପ୍ରକ୍ରିୟା ଶେଷ ହେବା ଉଚିତ ଯାହା ଫଳରେ ପ୍ରତ୍ୟେକ କ୍ଷେତ୍ର ଏବଂ ପ୍ରତେକ ଗୋଷ୍ଠୀ ବିଧାନସଭାରେ ଉପଯୁକ୍ତ ପ୍ରତିନିଧିତ୍ୱ ପାଇପାରିବେ । ଦଳିତ, ପଛୁଆ ବର୍ଗ ଏବଂ ଆଦିବାସୀ କ୍ଷେତ୍ରରେ ବସବାସ କରୁଥିବା ଲେକମାନଙ୍କୁ ବିଧାନସଭାରେ ଉପଯୁକ୍ତ ପ୍ରତିନିଧିତ୍ୱ ମିଳିବା ଉପରେ ସେ ପ୍ରାଧାନ୍ୟ ଆରୋପ କରିଥିଲେ ।
ଏହି ବୈଠକରେ ନିର୍ବାଚନ କ୍ଷେତ୍ର ପୁନର୍ଗଠନ ପ୍ରକ୍ରିୟାରେ ସମସ୍ତେ ଅଂଶ ଗ୍ରହଣ କରିବା ଉପରେ ବିସ୍ତୃତ ଆଲୋଚନା କରାଯାଇଥିଲା । ବୈଠକରେ ଉପସ୍ଥିତି ସମସ୍ତ ଦଳ ଏହି ପ୍ରକୟିାରେ ସାମିଲ ହେବାକୁ ସହମତ ପ୍ରକଟ କରିଥିଲେ ।
ପ୍ରଧାନମନ୍ତ୍ରୀ ଏହି ପ୍ରସଙ୍ଗ ଉପରେ ଗୁରୁତ୍ୱ ଆରୋପ କରିଥିଲେ ଯେ ସମସ୍ତ ହିତଧାରକଙ୍କ ସହଯୋଗ ଦ୍ୱାରା ହିଁ ଜାମ୍ମୁ କାଶ୍ମୀରକୁ ଶାନ୍ତି ଏବଂ ସମୃଦ୍ଧି ପଥରେ ଆଗକୁ ଆଗେଇ ନିଆଯିବା ସମ୍ଭବପର ହୋଇପାରିବ । ସେ କହିଲେ ଯେ କାଶ୍ମୀର ଏବେ ହିଂସାର ବିଷ ବଳୟ ଭିତରୁ ମୁକୁଳି ସ୍ଥିରତା ଦିଗରେ ଅଗ୍ରସର ହେଉଛି । ନୂତନ ଆଶା ଓ ନୂତନ ବିଶ୍ୱାସ ଜାମ୍ମୁ କାଶ୍ମୀରବାସୀଙ୍କ ମନରେ ସୃଷ୍ଟି ହୋଇଛି ।
ପ୍ରଧାନମନ୍ତ୍ରୀ କହିଥିଲେ ଯେ ଏହି ଆସ୍ଥାକୁ ମଜଭୁତ କରିବା ଦିଗରେ ଅହୋରାତ୍ର କାର୍ଯ୍ୟ କରିବାକୁ ପଡ଼ିବ ଏବଂ ଲୋକମାନଙ୍କ ମନରେ ବିଶ୍ୱାସକୁ ସୁଦୃଢ଼ କରିବାକୁ ହେବ । ଜାମ୍ମୁ କାଶ୍ମୀରେ ଗଣତନ୍ତ୍ରକୁ ସୁଦୃଢ଼ କରିବା ଏବଂ ବିକାଶ ଓ ସମୃଦ୍ଧିକୁ ମଜଭୁତ କରିବା ନିମନ୍ତେ ଆଜିର ବୈଠକ ବେଶ୍ ଗୁରୁତ୍ୱପୂର୍ଣ୍ଣ ବୋଲି ବିବେଚନା କରାଯାଏ। ଏହି ବୈଠକରେ ସାମିଲ ହୋଇଥିବାର ସମସ୍ତ ରାଜନୈତିକ ଦଳଙ୍କୁ ମୁଁ ଧନ୍ୟବାଦ ଜଣାଉଛି ।
ଧନ୍ୟବାଦ ।
କ୍ୟାବିନେଟ
ଆଇସିଏଆଇ ଇଣ୍ଡିଆ ଏବଂ ସିପିଏ ପପୁଆ ନିଉଗିନି ମଧ୍ୟରେ ହୋଇଥିବା ବୁଝାମଣାପତ୍ରକୁ କ୍ୟାବିନେଟ ମଞ୍ଜୁରି
ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟସ ଅଫ ଇଣ୍ଡିଆ  ଏବଂ ସାର୍ଟିଫାଏଡ ପ୍ରାକଟାଇଜିଙ୍ଗ ଆକାଉଟାଣ୍ଟସ ପପୁଆ ନିଉଗିନି  ମଧ୍ୟରେ ସ୍ଵାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟର ଅନୁମୋଦନ ମିଳିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ହୋଇଥିବା ଏହି ଅନୁମୋଦନ ଯୋଗୁଁ ପପୁଆ ନିଉଗିନିରେ ଆକାଉଣ୍ଟିଂ ଓ ଅଡିଟିଂ କ୍ଷେତ୍ରରେ ସାମର୍ଥ୍ୟ ବୃଦ୍ଧି ହୋଇପାରିବ ।
ତ୍ଵରାନ୍ଵିତ ରଣନୀତି ଓ ଲକ୍ଷ୍ୟ
ଏହି ବୁଝାମଣାପତ୍ର ସ୍ଵାକ୍ଷରିତ ହେବା ଫଳରେ ଆଇସିଏଆଇ ଏବଂ ସିପିଏପିଏନଜି ନିମ୍ନଲିଖିତ ବିଷୟ ଉପରେ ମିଳିମିଶି କାର୍ଯ୍ୟ କରିବେ ।
କ) ବୈଷୟିକ କାର୍ଯ୍ୟକ୍ରମ, ଆଲୋଚନାଚକ୍ର ଓ ସମ୍ମିଳନୀ ଇତ୍ୟାଦି ପପୁଆ ନିଉଗିନିରେ ଆୟୋଜନ କରାଯିବ ।
ଖ) ବାଣିଜ୍ୟିକ ପ୍ରଶାସନ, ବୈଷୟିକ ଗବେଷଣା ଓ ପରାମର୍ଶ, କ୍ଵାଲିଟି ଆସୁରାନ୍ସ, ଫୋରେନସିକ ଆକାଉଣ୍ଟିଂ, ବୃତ୍ତିଗତ ବିକାଶ ଓ ଉଭୟ ଦେଶର ସ୍ଵାର୍ଥ ସମ୍ବଳିତ ବିଷୟ ବସ୍ତୁ ଉପରେ ସମ୍ଭାବ୍ୟ ସହଯୋଗ ।
ଗ) ଭାରତ ଓ ନିଉଗିନିରେ ଆକାଉଣ୍ଟାଂସି କାର୍ଯ୍ୟରେ ଥିବା ବିଭିନ୍ନ ବିଷୟରେ ସହଯୋଗ, ସିପିଏପିଏନଜି ପରୀକ୍ଷା ପାଇଁ ବିଭିନ୍ନ ନିୟମାବଳୀ ପ୍ରସ୍ତୁତି ।
ଘ) ବିଦ୍ୟାର୍ଥୀ ଓ ଶିକ୍ଷକ ବିନିମୟ କାର୍ଯ୍ୟକ୍ରମ ।
ଉଁ) ପପୁଆ ନିଉଗିନିରେ ଆକାଉଣ୍ଟିଂ, ଫାଇନାନ୍ସ ଏବଂ ଅଡିଟ କ୍ଷେତ୍ର ନିମନ୍ତେ ସ୍ୱଳ୍ପ ମିଆଦି ବୃତ୍ତିଗତ ପାଠ୍ୟକ୍ରମ ।
ମୁଖ୍ୟ ପ୍ରଭାବ
ଭାରତୀୟ ଚାଟାର୍ଡ଼ ଆକାଉଣ୍ଟାସ ଗୋଷ୍ଠୀ ସ୍ଥାନୀୟ ବ୍ୟବସାୟୀ ଓ ଅଂଶିଦାରମାନଙ୍କୁ ଫାଇନାନ୍ସିଆଲ ରିପୋର୍ଟିଂ ସମ୍ପର୍କରେ ସାହାଯ୍ୟ କରି ବେଶ ସୁନାମ ଅର୍ଜନ କରିଛନ୍ତି । ଏହି ପ୍ରସ୍ତାବିତ ବୁଝାମଣାପତ୍ର ଯୋଗୁଁ ଭାରତୀୟ ଚାଟାର୍ଡ଼ ଆକାଉଣ୍ଟାଣ୍ଟମାନଙ୍କ ସୁନାମ ପପୁଆ ନିଉଗିନିରେ ଅଧିକ ବୃଦ୍ଧି ପାଇବ । ଆଇସିଏଆଇର ଅଷ୍ଟ୍ରେଲିଆ ପ୍ରଶାନ୍ତ ମହାସାଗରୀୟ ଅଞ୍ଚଳରେ 3 ହଜାରରୁ ଅଧିକ ସଦସ୍ୟ ଅଛନ୍ତି । ଏହି ବୁଝାମଣାପତ୍ର କାର୍ଯ୍ୟକାରୀ ହେଲେ ଏହା ସିପିଏପିଏନଜିକୁ ସହାୟତା କରିବା ସହ ଆଇସିଏଆଇ ସଦସ୍ୟମାନଙ୍କ ସ୍ଥିତିକୁ ମଜବୁତ କରିବ ।
ପୃଷ୍ଠଭୂମି
ଆଇସିଏଆଇ ଏକ ବୈଧାନିକ ସଂସ୍ଥା ଯାହାକି ଚାଟାର୍ଡ଼ ଆକାଉଣ୍ଟାଣ୍ଟ ଆକ୍ଟ 1949 ବଳରେ ପ୍ରତିଷ୍ଠା କରାଯାଇଛି । ଏହା ଭାରତରେ କାର୍ଯ୍ୟରତ ଚାଟାର୍ଡ଼ ଆକାଉଣ୍ଟାଣ୍ଟମାନଙ୍କ ବୃତ୍ତିକୁ ନିୟନ୍ତ୍ରଣ କରିଥାଏ । ସିପିଏପିଏନଜି ଏକ ବୃତ୍ତିଗତ ସଂସ୍ଥା ଯାହାକି ଦି ଆକାଉଣ୍ଟାଣ୍ଟସ ଆକ୍ଟ 1996 ବଳରେ ଗଠିତ ହୋଇଛି । ଏହା ଅଡିଟର ମାନ ଓ ପପୁଆ ନିଉଗିନିରେ ଆକାଉଣ୍ଟାଣ୍ଟସ ବୃତ୍ତିର ନିୟନ୍ତ୍ରଣ କରିଥାଏ ।
ଜଳ ଶକ୍ତି ମନ୍ତ୍ରଣାଳୟ
ଓଡିଶାରେ ଜଳ ଗୁଣବତ୍ତା ପରୀକ୍ଷଣ ପାଇଁ ଜଳ ଯୋଦ୍ଧା ପାଲଟିଛନ୍ତି ସଶକ୍ତ ମହିଳା
ଗୋଷ୍ଠୀ ସ୍ତରରେ କ୍ଷେତ୍ର ପରୀକ୍ଷଣ କିଟ୍ ବ୍ୟବହାର କରି ଜଳର ଗୁଣବତ୍ତା ନୀରିକ୍ଷଣ ପାଇଁ ମହିଳା ସଶକ୍ତିକରଣ ଜଳ ଜୀବନ ମିଶନର ପ୍ରାଥମିକତା
ଜନ ସ୍ୱାସ୍ଥ୍ୟ ଓ କଲ୍ୟାଣ ପାଇଁ ଜଳର ଗୁଣବତ୍ତା ନିରୂପଣ ଖୁବ ଗୁରୁତ୍ୱପୂର୍ଣ୍ଣ । ଗୋଷ୍ଠୀ ସ୍ତରରେ କ୍ଷେତ୍ର ପରୀକ୍ଷଣ କିଟ୍ ବ୍ୟବହାର କରି ଜଳର ଗୁଣବତ୍ତା ନୀରିକ୍ଷଣ ପାଇଁ ମହିଳା ସଶକ୍ତିକରଣକୁ ଜଳ ଜୀବନ ମିଶନ ପ୍ରାଥମିକତା ଦେଉଛି । ଜଳର ଗୁଣବତ୍ତା ପର୍ଯ୍ୟବେକ୍ଷଣ ଓ ନୀରିକ୍ଷଣକୁ ବିଭାଗୀୟ କାର୍ଯ୍ୟ ପରିଧିରୁ ବାହାର କରି ଗୋଷ୍ଠୀ ଅଧିକାରରେ ପରିଣତ କରିବାକୁ ଉଦ୍ୟମ ହୋଇଛି । ଏହାଦ୍ୱାରା କେବଳ ଉତ୍ତରଦାୟିତ୍ୱ ହସ୍ତାନ୍ତରିତ ହୋଇନାହିଁ ବରଂ ଗୋଷ୍ଠୀ ଭାଗିଦାରୀ ବଢିଛି । ଜଳ ଗୁଣବତ୍ତା ପ୍ରବନ୍ଧନ କେବଳ ଜନସ୍ୱାସ୍ଥ୍ୟ ଇଞ୍ଜିନିୟରଙ୍କ କାର୍ଯ୍ୟ ବୋଲି ଥିବା ଧାରଣା ଭୁଲ ପ୍ରମାଣିତ ହୋଇଛି । ଉପଯୁକ୍ତ ଦିଗଦର୍ଶନ ମାଧ୍ୟମରେ ଗୋଷ୍ଠୀ ମଧ୍ୟ ସୁଚାରୂ ରୂପେ ଜଳ ଗୁଣବତ୍ତା ପ୍ରବନ୍ଧନ କରିପାରିବେ ।
ଗ୍ରାମ୍ୟ ଜଳ ଯୋଗାଣ ଓ ସ୍ୱଚ୍ଛତା  ବିଭାଗ, ଓଡିଶାଙ୍କ ପକ୍ଷରୁ ନଭେମ୍ବର ୧ରୁ ନଭେମ୍ୱର ୩୦,୨୦୨୦ ପର୍ଯ୍ୟନ୍ତ ଏକ ମାସ ଯାଏଁ ସ୍ୱୟଂ ସହାୟକ ଗୋଷ୍ଠୀଙ୍କ ଦକ୍ଷତା ବୃଦ୍ଧି ପାଇଁ ହ୍ୟାଣ୍ଡପମ୍ପ, ଟ୍ୟୁବଓ୍ୱେଲ, କୂଅ ଭଳି ୪ ଲକ୍ଷ ଜଳଉତ୍ସ ପରୀକ୍ଷଣ ହୋଇଥିଲା । ଏସଏଚଜି ସଦସ୍ୟାମାନେ ଲୋକଙ୍କ ଆଗରେ ନମୂନା ସଂଗ୍ରହ ଓ ପରୀକ୍ଷଣ କରିବା ସହ ଜଳ ଉତ୍ସ ପ୍ରଦୂଷଣ ସମ୍ପର୍କରେ ସଚେତନ କରିଥିଲେ । ବ୍ୟାକ୍ଟେରିଆ କିମ୍ବା ରାସାୟନିକ ପ୍ରଦୂଷିତ ନମୁନାଗୁଡିକୁ ଜିଲ୍ଲା ଓ ଉପଖଣ୍ଡସ୍ତରୀୟ ପରୀକ୍ଷାଗାରକୁ ଅଧିକ ପରୀକ୍ଷଣ ପାଇଁ ପଠା ଯାଇଥିଲା ।
ଏହି ଦକ୍ଷତା ବୃଦ୍ଧି ଅଭିଯାନ ଯୋଗୁଁ ସାକ୍ଷରତା ହାର କମଥିବା ମାଲକାନଗିରି, ନବରଙ୍ଗପୁର, ସୁନ୍ଦରଗଡ ଭଳି ଅଞ୍ଚଳର ମହିଳାମାନେ ଏଫଟିକେ ବ୍ୟବହାର କରି ଜଳ ଉତ୍ସ ପରୀକ୍ଷଣ କରି ପାରୁଛନ୍ତି । କୋଭିଡ- ୧୯ ମହାମାରୀ ବେଳେ ଜଳ ଉତ୍ସ ପରୀକ୍ଷଣ କରାଇବା ବିଭାଗ ପାଇଁ ଆହ୍ୱାନପୂର୍ଣ୍ଣ ଥିଲା । ୧୨ ହଜାର ଆତ୍ମନିର୍ଭରଶୀଳ ମେକାନିକ  ଓ ୧୧ ହଜାରରୁ ଅଧିକ ମହିଳା ସ୍ୱୟଂ ସହାୟକ ଗୋଷ୍ଠୀ ସଦସ୍ୟାଙ୍କୁ ଜଳ ଯୋଦ୍ଧା ଭାବେ ତାଲିମ ସାଙ୍ଗକୁ ୭ ହଜାର ଏଫଟିକେ ପ୍ରଦାନ କରାଯାଇଥିଲା । ଆରଡବ୍ଲୁଏସ ଆଣ୍ଡ ଏସ, ଓଡିଶାଙ୍କ ରାଜ୍ୟ ଜଳ ପରୀକ୍ଷାଗାର ୧୦୫ ଲ୍ୟାବ କର୍ମଚାରୀ ଓ ୩୧୪ କନିଷ୍ଠ ଯନ୍ତ୍ରୀଙ୍କୁ ନେଇ ଏକ ରିସୋର୍ସ ପର୍ସନ ପୁଲ ତିଆରି କରିଥିଲେ । ଏସଇଏମ ଓ ଏସଏଚଜିଗୁଡିକୁ ଅଭିଯାନରେ ଦିଗଦର୍ଶନ ଦେବାରେ ଏହି ରିସୋର୍ସ ପର୍ସନମାନେ ପ୍ରମୁଖ ଭୂମିକା ଗ୍ରହଣ କରିଥିଲେ ।
ଫଳସ୍ୱରୂପ ଜଳଯୋଦ୍ଧାଙ୍କ ଦ୍ୱାରା ୩ ଲକ୍ଷ ଜଳ ଉତ୍ସ ପରୀକ୍ଷଣ ହୋଇ ପାରିଥିଲା । ଏବେ ବିଭାଗରେ ବର୍ଷକୁ ଥରେ ରାସାୟନିକ ଓ ଦୁଇଥର ବ୍ୟାକ୍ଟେରିଆ ପରୀକ୍ଷଣ ପାଇଁ ୧୧ ହଜାର କୁଶଳୀ ମହିଳା କ୍ୟାଡର ରହିଛନ୍ତି । ଜଳ ଜୀବନ ମିଶନ ଅନ୍ତର୍ଗତ ଆରମ୍ଭ ହୋଇଥିବା ଏହି ଉପକ୍ରମ ପାନୀୟ ଜଳ କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ ପାଇଁ ମହିଳାମାନଙ୍କୁ ପ୍ରୋତ୍ସାହିତ କରିବ ।
SR
(Visitor Counter : 125
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ପ୍ରଧାନମନ୍ତ୍ରୀ ଋଷି ସୁନକଙ୍କ ସହ ଟେଲିଫୋନ୍ରେ ଆଲୋଚନା କରିଛନ୍ତି
ଦୁଇ ନେତା ଅନେକ ଦ୍ୱିପାକ୍ଷିକ ପ୍ରସଙ୍ଗରେ ବିଶେଷ କରି ବାଣିଜ୍ୟ ଏବଂ ଅର୍ଥନୈତିକ କ୍ଷେତ୍ରରେ ଅଗ୍ରଗତିର ସମୀକ୍ଷା କରିଛନ୍ତି
ପ୍ରଧାନମନ୍ତ୍ରୀ ବ୍ରିଟେନରେ ଭାରତୀୟ କୂଟନୈତିକ ପ୍ରତିଷ୍ଠାନଗୁଡ଼ିକର ସୁରକ୍ଷା ପ୍ରସଙ୍ଗକୁ
ଉଠାଇଛନ୍ତି ଏବଂ ଭାରତ ବିରୋଧୀ ଶକ୍ତିଗୁଡିକ ବିରୋଧରେ ଦୃଢ କାର୍ଯ୍ୟାନୁଷ୍ଠାନ ପାଇଁ ଆହ୍ୱାନ ଦେଇଛନ୍ତି
ଅର୍ଥନୈତିକ ଅପରାଧୀଙ୍କ ପ୍ରତ୍ୟାର୍ପଣ ଉପରେ ପ୍ରଧାନମନ୍ତ୍ରୀ ଅଗ୍ରଗତି ଆଶା କରିଛନ୍ତି
ଭାରତରେ ଚାଲିଥିବା ଜି -୨୦ରେ ଅଧ୍ୟକ୍ଷତା ପାଇଁ ଭାରତକୁ ପ୍ରଧାନମନ୍ତ୍ରୀ ସୁନକ ତାଙ୍କର ପୂର୍ଣ୍ଣ ସମର୍ଥନ ଦୋହରାଇଛନ୍ତି
ପ୍ରଧାନମନ୍ତ୍ରୀ ବୈଶାଖୀ ଅବସରରେ ପ୍ରଧାନମନ୍ତ୍ରୀ ସୁନକଙ୍କୁ ତାଙ୍କର ଶୁଭେଚ୍ଛା ଜଣାଇଛନ୍ତି
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବ୍ରିଟେନ ପ୍ରଧାନମନ୍ତ୍ରୀ ମାନ୍ୟବର ଋଷି ସୁନକଙ୍କ ସହିତ ଟେଲିଫୋନରେ ଆଲୋଚନା କରିଛନ୍ତି ।
ଉଭୟ ନେତା ଭାରତ-ବ୍ରିଟେନ ରୋଡମ୍ୟାପ୍ ୨୦୩୦ ର ଅଂଶ ଭାବରେ ଅନେକ ଦ୍ୱିପାକ୍ଷିକ ପ୍ରସଙ୍ଗରେ ଅଗ୍ରଗତିର ସମୀକ୍ଷା କରିଥିଲେ । ସମ୍ପ୍ରତି ଉଚ୍ଚ ସ୍ତରୀୟ ଦ୍ୱିପାକ୍ଷିକ ଆଲୋଚନା ଏବଂ ବଢୁଥିବା ସହଯୋଗ ବିଶେଷ ଭାବରେ ବାଣିଜ୍ୟ ଏବଂ ଅର୍ଥନୈତିକ କ୍ଷେତ୍ରରେ ସେମାନେ ସନ୍ତୋଷ ବ୍ୟକ୍ତ କରିଥିଲେ । ଦୁଇ ଦେଶ ମଧ୍ୟରେ ପାରସ୍ପରିକ ଲାଭଦାୟକ ମୁକ୍ତ ବାଣିଜ୍ୟ ଚୁକ୍ତିନାମାର ଶୀଘ୍ର ଆବଶ୍ୟକତା ଉପରେ ସେମାନେ ସହମତ ହୋଇଥିଲେ ।
ବ୍ରିଟେନରେ ଭାରତୀୟ କୂଟନୈତିକ ପ୍ରତିଷ୍ଠାନଗୁଡ଼ିକର ସୁରକ୍ଷା ପ୍ରସଙ୍ଗ ପ୍ରଧାନମନ୍ତ୍ରୀ ମୋଦି ଉଠାଇଥିଲେ ଏବଂ ବ୍ରିଟେନ ସରକାରଙ୍କ ଦ୍ୱାରା ଭାରତ ବିରୋଧୀ ଶକ୍ତି ବିରୋଧରେ ଦୃଢ କାର୍ଯ୍ୟାନୁଷ୍ଠାନ ପାଇଁ ଆହ୍ୱାନ ଦେଇଥିଲେ । ପ୍ରଧାନମନ୍ତ୍ରୀ ଋଷି ସୁନକ କହିଛନ୍ତି ଯେ ଭାରତୀୟ ହାଇକମିଶନ ଉପରେ ହୋଇଥିବା ଆକ୍ରମଣକୁ ବ୍ରିଟେନ ଗ୍ରହଣ କରେନାହିଁ ଏବଂ ଭାରତୀୟ ମିଶନ ଏବଂ ଏହାର କର୍ମଚାରୀଙ୍କ ସୁରକ୍ଷାକୁ ନିଶ୍ଚିତ କରିଛି ।
ପ୍ରଧାନମନ୍ତ୍ରୀ ମୋଦୀ ମଧ୍ୟ ବ୍ରିଟେନରେ ଆଶ୍ରୟ ନେଇଥିବା ଅର୍ଥନୈତିକ ଅପରାଧୀଙ୍କ ପ୍ରସଙ୍ଗ ଉଠାଇଥିଲେ । ସେ ଏହି ପଳାତକମାନଙ୍କୁ ଫେରିବାର ଅଗ୍ରଗତି ନେଇ ଆଗ୍ରହ ଦେଖାଇଥିଲେ ଯାହା ଦ୍ୱାରା ସେମାନେ ଭାରତୀୟ ନ୍ୟାୟିକ ବ୍ୟବସ୍ଥା ନିକଟରେ ହାଜର ହୋଇପାରିବେ ।
ସେପ୍ଟେମ୍ବର ୨୦୨୩ ରେ ଅନୁଷ୍ଠିତ ହେବାକୁ ଥିବା ଜି -୨୦ ସମ୍ମିଳନୀ ପାଇଁ ପ୍ରଧାନମନ୍ତ୍ରୀ ମୋଦୀ ପ୍ରଧାନମନ୍ତ୍ରୀ ସୁନକଙ୍କୁ ଆମନ୍ତ୍ରଣ କରିଥିଲେ । ଭାରତର ଅଧ୍ୟକ୍ଷତା ଅଧୀନରେ ଜି -୨୦ ର ଅଗ୍ରଗତିକୁ ପ୍ରଧାନମନ୍ତ୍ରୀ ସୁନକ ପ୍ରଶଂସା କରିଥିଲେ ଏବଂ ଭାରତର ପଦକ୍ଷେପ ତଥା ସେମାନଙ୍କ ସଫଳତା ପାଇଁ ବ୍ରିଟେନର ସମ୍ପୂର୍ଣ୍ଣ ସମର୍ଥନକୁ ଦୋହରାଇଥିଲେ ।
ପ୍ରଧାନମନ୍ତ୍ରୀ ବୈଶାଖୀ ଅବସରରେ ପ୍ରଧାନମନ୍ତ୍ରୀ ସୁନକ ଏବଂ ବ୍ରିଟେନର ଭାରତୀୟ ସମ୍ପ୍ରଦାୟକୁ ଶୁଭେଚ୍ଛା ଜଣାଇଛନ୍ତି ।
ଉଭୟ ନେତା ଯୋଗାଯୋଗରେ ରହିବାକୁ ରାଜି ହୋଇଥିଲେ ।
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଫେବୃୟାରୀ ୨୫ ତାରିଖରେ ‘ବାରିସୁ କନ୍ନଡ ଡିମ୍ ଡିମାଭା’ ସାଂସ୍କୃତିକ ମହୋତ୍ସବକୁ ଉଦଘାଟନ କରିବେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫେବୃୟାରୀ ୨୫, ୨୦୨୩ ଅପରାହ୍ନ ୫ଟାରେ ନୂଆଦିଲ୍ଲୀର ତାଲକୋଟରା ଷ୍ଟାଡିୟମରେ ‘ବାରିସୁ କନ୍ନଡ aଡିମ୍ ଡିମାଭା’ ସାଂସ୍କୃତିକ ମହୋତ୍ସବକୁ ଉଦଘାଟନ କରିବେ । ଏହି ଅବସରରେ ଉପସ୍ଥିତ ଜନସାଧାରଣଙ୍କୁ ପ୍ରଧାନମନ୍ତ୍ରୀ ସମ୍ବୋଧିତ କରିବେ ।
ପ୍ରଧାନମନ୍ତ୍ରୀଙ୍କ ‘ଏକ ଭାରତ ଶ୍ରେଷ୍ଠ ଭାରତ’ ଦର୍ଶନ ସହିତ କର୍ଣ୍ଣାଟକର ସଂସ୍କୃତି, ପରମ୍ପରା ଓ ଐତିହ୍ୟର ପାଳନ ପାଇଁ ‘ବାରିସୁ କନ୍ନଡ ଡିମ୍ ଡିମାଭା’ ସାଂସ୍କୃତିକ ମହୋତ୍ସବ ଆୟୋଜିତ ହେଉଛି । ଆଜାଦୀ କା ଅମୃତ ମହୋତ୍ସବ କାଳରେ ଶତାଧିକ କଳାକାର ନୃତ୍ୟ, ସଙ୍ଗୀତ, ଡ୍ରାମା ଆଦି ଜରିଆରେ କର୍ଣ୍ଣାଟକର ସାଂସ୍କୃତିକ ଐତିହ୍ୟକୁ ପ୍ରଦର୍ଶନ କରିବାର ସୁଯୋଗ ପାଇବେ ।
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ବ୍ରହ୍ମପୁତ୍ର ନଦୀ ତଳେ ଏଚଡିଡି ପଦ୍ଧତିରେ ୨୪ ଇଞ୍ଚ ବ୍ୟାସର ପ୍ରାକୃତିକ ଗ୍ୟାସ ପାଇପଲାଇନ ନିର୍ମାଣ ସହ ପୂର୍ବୋତ୍ତରରେ ପ୍ରମୁଖ ମାଇଲଷ୍ଟୋନ୍ ଗ୍ୟାସ୍ ଗ୍ରୀଡ୍ ପକ୍ରଳ୍ପକୁ ପ୍ରଧାନମନ୍ତ୍ରୀଙ୍କ ପ୍ରଶଂସା
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରହ୍ମପୁତ୍ର ନଦୀ ତଳେ ଏଚଡିଡି ପଦ୍ଧତିରେ ୨୪ ଇଞ୍ଚ ବ୍ୟାସର ପ୍ରାକୃତିକ ଗ୍ୟାସ ପାଇପଲାଇନ ନିର୍ମାଣ ସହ ପୂର୍ବୋତ୍ତରର ପ୍ରମୁଖ ମାଇଲଷ୍ଟୋନ୍ ଗ୍ୟାସ୍ ଗ୍ରୀଡ୍ ପକ୍ରଳ୍ପକୁ ପ୍ରଶଂସା କରିଛନ୍ତି ।
ଏସିଆର ଦୀର୍ଘତମ ଏବଂ ଦୁନିଆର ଦ୍ୱିତୀୟ ଦୀର୍ଘତମ ନଦୀପାର୍ ହାଇଡ୍ରୋକାର୍ବନ ପାଇପଲାଇନ ଭାବେ ରେକର୍ଡ କରିବା ବାବଦରେ ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ୍ ମନ୍ତ୍ରଣାଳୟର ଏକ ଟୁଇଟକୁ ପ୍ରଧାନମନ୍ତ୍ରୀ ଟୁଇଟ କରିଛନ୍ତି:
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଭାରତ-ନେଦରଲ୍ୟାଣ୍ଡ ଭର୍ଚୁଆଲ୍ ସମ୍ମିଳନୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ନେଦରଲ୍ୟାଣ୍ଡର ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ମାର୍କ ରୁଟଙ୍କ ମଧ୍ୟରେ ଆଜି ଏକ ଭର୍ଚୁଆଲ ସମ୍ମିଳନୀ ଅନୁଷ୍ଠିତ ହୋଇଥିଲା । ମାର୍ଚ୍ଚ ୨୦୨୧ ରେ ଅନୁଷ୍ଠିତ ସାଧାରଣ ର୍ନିବାଚନ ପରେ ପ୍ରଧାନମନ୍ତ୍ରୀ ରୁଟଙ୍କ ଦ୍ୱାରା ଏହା ହେଉଛି ପ୍ରଥମ ଉଚ୍ଚସ୍ତରୀୟ ସମ୍ମିଳନୀ । ପ୍ରଧାନମନ୍ତ୍ରୀ ମୋଦୀ ପ୍ରଧାନମନ୍ତ୍ରୀ ରୁଟଙ୍କୁ ର୍ନିବାଚନରେ ବିଜୟ ଏବଂ କ୍ରମାଗତ ଚତୁର୍ଥ ଥର ପାଇଁ ନେଦରଲ୍ୟାଣ୍ଡର ପ୍ରଧାନମନ୍ତ୍ରୀ ହୋଇଥିବାରୁ ଅଭିନନ୍ଦନ ଜଣାଇଛନ୍ତି ।
ଗଣତନ୍ତ୍ରର ସହଭାଗୀ ମୂଲ୍ୟବୋଧ, ଆଇନର ଶାସନ ଏବଂ ମାନବିକ ଅଧିକାର ପ୍ରତି ସମ୍ମାନ ଏବଂ ଦୁଇ ଦେଶ ଭିତରେ ବନ୍ଧୁତ୍ୱର ଐହତିହାସିକ ବନ୍ଧନ ଦ୍ୱାରା ଭାରତ ଏବଂ ନେଦରଲ୍ୟାଣ୍ଡ ମଧ୍ୟରେ ଏକ ଦୃଢ ଏବଂ ସ୍ଥିର ସମ୍ପର୍କ ରହିଛି ।
ଏହି ସମ୍ମିଳନୀରେ ଦୁଇ ନେତାଙ୍କ ଦ୍ୱାରା ଦ୍ୱିପାକ୍ଷିକ ଯୋଗାଯୋଗର ସମ୍ପୂର୍ଣ୍ଣ ସମୀକ୍ଷା କରାଯାଇଥିଲା ଏବଂ ବାଣିଜ୍ୟ ଏବଂ ଅର୍ଥନୀତି, ଜଳ ପରିଚାଳନା, କୃଷି କ୍ଷେତ୍ର, ସ୍ମାର୍ଟ ସିଟି, ବିଜ୍ଞାନ ଏବଂ ପ୍ରଯୁକ୍ତିବିଦ୍ୟା, ସ୍ୱାସ୍ଥ୍ୟସେବା ଏବଂ ମହାକାଶ ସମ୍ପର୍କକୁ ଆହୁରି ବିସ୍ତାର ଏବଂ ବିବିଧ କରିବା ଉପରେ ମତ ବିନିମୟ ହୋଇଥିଲା ।
ଦୁଇ ପ୍ରଧାନମନ୍ତ୍ରୀ ଜଳ ଉପରେ ଏକ ରଣନୀତିକ ଭାଗିଦାରୀ ପ୍ରତିଷ୍ଠା କରିବାକୁ ରାଜି ହେବା ସହିତ ଜଳ ସମ୍ବନ୍ଧୀୟ କ୍ଷେତ୍ରରେ ଭାରତ-ଡଚ୍ ସହଯୋଗକୁ ଆହୁରି ମଝବୁତ କରିବା ଏବଂ ଜଳ ଉପରେ ମିଳିତ କାର୍ଯ୍ୟକାରୀ ଗୋଷ୍ଠିକୁ ମନ୍ତ୍ରୀ ସ୍ତରକୁ ଉନ୍ନୀତ କରିବା ପାଇଁ ସହମତ ହୋଇଥିଲେ ।
ଉଭୟ ନେତା ମଧ୍ୟ ଜଳବାୟୁ ପରିବର୍ତ୍ତନ, ଆତଙ୍କବାଦ ବିରୋଧୀ ତଥା କୋଭିଡ -୧୯ ମହାମାରୀ ଭଳି ଆଞ୍ଚଳିକ ତଥା ବିଶ୍ୱସ୍ତରୀୟ ଆହ୍ୱାନ ଉପରେ ମତ ବିନିମୟ କରିଥିଲେ ଓ ଭାରତ-ପ୍ରଶାନ୍ତ ମହାସାଗରୀୟ, ସ୍ଥାୟୀ ଯୋଗାଣ ଶୃଙ୍ଖଳା ଏବଂ ଡିଜିଟାଲ ପ୍ରଶାସନ ଭଳି ନୂତନ କ୍ଷେତ୍ରରେ ମିଳିମିଶି କାର୍ଯ୍ୟ କରିବାକୁ ସହମତ ହୋଇଥିଲେ ।
ଆନ୍ତର୍ଜାତୀୟ ସୌର ମେଣ୍ଟ  ଏବଂ ବିପର୍ଯ୍ୟୟ ପ୍ରତିରୋଧ ଭିତ୍ତିଭୂମି ମିଳିତମଞ୍ଚ  କୁ ସମର୍ଥନ କରିଥିବାରୁ ପ୍ରଧାନମନ୍ତ୍ରୀ ମୋଦୀ ନେଦରଲ୍ୟାଣ୍ଡକୁ ଧନ୍ୟବାଦ ଜଣାଇଛନ୍ତି । ନେଦରଲ୍ୟାଣ୍ଡର ଭାରତ-ପ୍ରଶାନ୍ତ ମହାସାଗରୀୟ ନୀତି ଏବଂ ୨୦୨୩ ମସିହାରେ ଭାରତର ଜି ୨୦ ନେତୃତ୍ୱରେ ମିଳିମିଶି କାର୍ଯ୍ୟ କରିବାର ଇଚ୍ଛାକୁ ପ୍ରଧାନମନ୍ତ୍ରୀ ମୋଦୀ ମଧ୍ୟ ସ୍ୱାଗତ କରିଛନ୍ତି ।
ଅର୍ନ୍ତଜାତୀୟ ଶାନ୍ତି, ସ୍ଥିରତା ଏବଂ ବିକାଶକୁ ସୁନିଶ୍ଚିତ କରିବା ପାଇଁ ଦୁଇ ନେତା ଏକ ନିୟମ ଆଧାରିତ ବହୁପକ୍ଷୀୟ ଆଦେଶ ପ୍ରତି ସେମାନଙ୍କର ପ୍ରତିବଦ୍ଧତାକୁ ଦୋହରାଇଛନ୍ତି ଏବଂ ମଇ ୨୦୨୧ ରେ ପର୍ତ୍ତୁଗାଲର ପୋର୍ଟୋ ଠାରେ ଭାରତ-ୟୁରୋପୀୟ ସଂଘ ନେତାଙ୍କ ସଫଳ ବୈଠକକୁ ଅପେକ୍ଷା କରିଛନ୍ତି ।
କ୍ୟାବିନେଟ
ଆସିଏଆଇ ଇଣ୍ଡିଆ ଏବଂ ଏମଆଇସିପିଏ ମାଲେସିଆ ମଧ୍ୟରେ ଆପୋଷ ସ୍ୱୀକୃତି ବୁଝାମଣାକୁ କ୍ୟାବିନେଟ ମଞ୍ଜୁରି
ଇନଷ୍ଟିଚ୍ୟୁଟ ଅଫ ଚାଟାର୍ଡ଼ ଆକାଉଣ୍ଟାଣ୍ଟସ ଅଫ ଇଣ୍ଡିଆ  ଏବଂ ମାଲେସିଆନ ଇନଷ୍ଟିଚ୍ୟୁଟ ଅଫ ସାର୍ଟିଫାଇଡ ପବ୍ଲିକ ଆକାଉଣ୍ଟାଣ୍ଟସ  ମଧ୍ୟରେ ହୋଇଥିବା ଆପୋଷ ସ୍ୱୀକୃତି ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହାଫଳରେ ଉଭୟ ଦେଶର ଯୋଗ୍ୟତା ସମ୍ପନ୍ନ ଚାଟାର୍ଡ଼ ଆକାଉଣ୍ଟାଣ୍ଟମାନେ ପାରସ୍ପରିକ ଯୋଗ୍ୟତାର ସ୍ୱୀକୃତି ଲାଭ କରିପାରିବେ । ଆଇସିଏଆଇ ଏବଂ ଏମଆଇସିପିଏ ମଧ୍ୟରେ ରାଜିନାମା ହେବା ଫଳରେ ଉଭୟ ଦେଶ ପରସ୍ପରର ଯୋଗ୍ୟତା ସମ୍ପନ୍ନ ଚାଟାର୍ଡ଼ ଆକାଉଣ୍ଟାଣ୍ଟମାନଙ୍କ ଡିଗ୍ରୀକୁ ସ୍ଵିକୃତି ପ୍ରଦାନ କରିବେ । ଏହି ପ୍ରସ୍ତାବିତ ବୁଝାମଣାପତ୍ରରେ ଚାଟାର୍ଡ଼ ଆକାଉଣ୍ଟାନସି ପରୀକ୍ଷାରେ ଉତ୍ତୀର୍ଣ୍ଣ ହୋଇଥିବା ଯୋଗ୍ୟତା ସମ୍ପନ୍ନ ଚାଟାର୍ଡ଼ ଆକାଉଣ୍ଟାଣ୍ଟମାନେ ନିଜର ପେଶାଗତ ଜ୍ଞାନ ଓ ଯୋଗ୍ୟତାର ବିନିମୟ କରିପାରିବେ ।
ପ୍ରଭାବ
ଆଇସିଏଆଇ ଏସୀୟ ପ୍ରଶାନ୍ତ ମହାସାଗରୀୟ ଅଞ୍ଚଳରେ ଥିବା ପ୍ରତିଷ୍ଠାନଗୁଡିକ ସହିତ ଦ୍ଵିପାଖିକ ସମ୍ପର୍କ ବୃଦ୍ଧି କରିବାକୁ ଚାହୁଁଥିବାରୁ ଏମଆଇସିପିଏ ସହ ଏହି ବୁଝାମଣାପତ୍ର ସ୍ଵାକ୍ଷର କରୁଛି । ଦୁଇଦେଶର ଆକାଉଣ୍ଟାନସି ପ୍ରତିଷ୍ଠାନ ଏହି ବୁଝାମଣାପତ୍ର ସ୍ଵାକ୍ଷର ହେବା ଫଳରେ ସମନ୍ଵୟ ରକ୍ଷା କରିବା ସହ ଏହି ପେଶାରେ ଦେଖାଦେଉଥିବା ବିଶ୍ଵବ୍ୟାପୀ ଆହ୍ୱାନଗୁଡ଼ିକର ମିଳିମିଶି ସମାଧାନ କରିପାରିବେ । ଏହି ଆନୁଷ୍ଠାନିକ ବ୍ୟବସ୍ଥା ଯୋଗୁଁ ଆକାଉଣ୍ଟାନସି ଭଳି ଅନେକ ସୁବିଧା ସୁଯୋଗ ସୃଷ୍ଟି ହେବ ।
ପୃଷ୍ଠଭୂମି
ଆଇସିଏଆଇ ଏକ ବୈଧାନିକ ସଂସ୍ଥା ଯାହାକି ଦି ଚାଟାର୍ଡ଼ ଆକାଉଣ୍ଟାଣ୍ଟ ଆକ୍ଟ 1949 ବଳରେ ଗଠିତ ହୋଇଛି । ଏହା ଭାରତର ଚାଟାର୍ଡ଼ ଆକାଉଣ୍ଟାଣ୍ଟମାନଙ୍କ ବୃତ୍ତିଗତ କାର୍ଯ୍ୟକୁ ନିୟନ୍ତ୍ରଣ କରିଥାଏ । ସେହିପରି ମାଲେସିଆନ ଇନଷ୍ଟିଚ୍ୟୁଟ ଅଫ ସାର୍ଟିଫାଏଡ ପବ୍ଲିକ ଆକାଉଣ୍ଟାଣ୍ଟସ ଏକ କମ୍ପାନୀ ଯାହାକି ମାଲେସିଆର କମ୍ପାନିଜ ଆକ୍ଟ 1965ର ପରିସର ଭୁକ୍ତ ହୋଇଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଭାରତ- ନେଦରଲାଣ୍ଡ ଭଚ୍ୟୁଆଲ ଶିଖର ସମ୍ମିଳନୀ 
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନେଦରଲାଣ୍ଡ ପ୍ରଧାନମନ୍ତ୍ରୀ ମାର୍କ ରୁଟଙ୍କ ସହ ଏପ୍ରିଲ ୯, ୨୦୨୧ରେ ଏକ ଶିଖର ସମ୍ମିଳନୀରେ ଭାଗ ନେବେ । ନିକଟରେ ସଂସଦୀୟ ନିର୍ବାଚନରେ ପ୍ରଧାନମନ୍ତ୍ରୀ ରୁଟଙ୍କ ବିଜୟ ପରେ ନିୟମିତ ଉଚ୍ଚସ୍ତରୀୟ ବାର୍ତାଳାପ ଦ୍ୱାରା ଦ୍ୱିପାକ୍ଷିକ ସମ୍ପର୍କ ବଜାୟ ରଖିବା ପାଇଁ ଏହି ସମ୍ମିଳନୀ ଆୟୋଜିତ ହୋଇଛି । ସମ୍ମିଳନୀ ଅବସରରେ ଦୁଇ ନେତା ଦ୍ୱିପାକ୍ଷିକ ସହଯୋଗ ନେଇ ବିସ୍ତୃତ ଆଲୋଚନା କରିବା ସହ ଦ୍ୱିପାକ୍ଷିକ ସମ୍ପର୍କ ମଜବୁତ କରିବା ପାଇଁ ନୂଆ କୌଶଳ ସମ୍ପର୍କରେ ମତ ବିନିମୟ କରିବେ । ଉଭୟ ଦେଶର ସ୍ୱାର୍ଥ ଥିବା ଆଂଚଳିକ ଓ ବିଶ୍ୱସ୍ତରୀୟ ପ୍ରସଙ୍ଗ ସମ୍ପର୍କରେ ମଧ୍ୟ ସେମାନେ ନିଜର ବିଚାର ବିନିମୟ କରିବେ ।
ଭାରତ ଓ ନେଦରଲାଣ୍ଡ ଗଣତନ୍ତ୍ର, ଆଇନର ଶାସନ ଓ ସ୍ୱତନ୍ତ୍ରତା ମୂଲ୍ୟବୋଧ ମାଧ୍ୟମରେ ସୌହାର୍ଦ୍ଦ୍ୟପୂର୍ଣ୍ଣ ଓ ବନ୍ଧୁତ୍ୱପୂର୍ଣ୍ଣ ସମ୍ପର୍କକୁ ଆଗେଇ ନେଉଛନ୍ତି । ଇଉରୋପ ମହାଦେଶରେ ଅବସ୍ଥିତ ନେଦରଲାଣ୍ଡରେ ବହୁ ଭାରତୀୟ ବସବାସ କରନ୍ତି । ଉଭୟ ଦେଶ ମଧ୍ୟରେ ଜଳ ପ୍ରବନ୍ଧନ, କୃଷି ଓ ଖାଦ୍ୟ ପ୍ରକ୍ରିୟାକରଣ, ସ୍ୱାସ୍ଥ୍ୟସେବା, ସ୍ମାର୍ଟସିଟି ଓ ସହରୀ ଯାତାୟତ, ବିଜ୍ଞାନ ଓ ପ୍ରଯୁକ୍ତି, ନବୀକରଣଯୋଗ୍ୟ ଶକ୍ତି ଓ ମହାକାଶ ଭଳି କ୍ଷେତ୍ରରେ ବ୍ୟାପକ ସହଯୋଗ ରହିଛି । ନେଦରଲାଣ୍ଡ ଭାରତର ତୃତୀୟ ବୃହତ ନିବେଶକ ହେବା ସହ ଉଭୟ ଦେଶ ମଧ୍ୟରେ ମଜବୁତ ଆର୍ଥିକ ଭାଗିଦାରୀ ରହିଛି । ଭାରତରେ ୨୦୦ରୁ ଅଧିକ ଡଚ କମ୍ପାନୀ ରହିଛି । ସେହିପରି ନେଦରଲାଣ୍ଡରେ ମଧ୍ୟ ସମାନ ସଂଖ୍ୟକ ଭାରତୀୟ କମ୍ପାନୀ ରହିଛି ।
ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟ
ଲଗାତାର ଦୁଇଦିନ ଧରି ଦୈନିକ 9 ଲକ୍ଷରୁ ଅଧିକ ନମୁନା ପରୀକ୍ଷା
• ମୋଟ ପରୀକ୍ଷା ସଂଖ୍ୟା 4 କୋଟି ନିକଟତର
• ବିଗତ 2 ସପ୍ତାହରେ 1 କୋଟିରୁ ଅଧିକ ନମୁନା ପରୀକ୍ଷା
କେନ୍ଦ୍ର ସରକାରଙ୍କ ପରୀକ୍ଷା, ଚିହ୍ନଟ ଓ ଉପଚାର ରଣନୀତିକୁ ପାଥେୟ କରି ଦେଶରେ ଗତ 2 ଦିନ ଧରି ଲଗାତାର 9 ଲକ୍ଷରୁ ଅଧିକ ନମୁନା ପରୀକ୍ଷା କରାଯାଇଛି । ଗତ 24 ଘଣ୍ଟା ମଧ୍ୟରେ 9,01,338 ନମୁନା ପରୀକ୍ଷା କରାଯାଇଥିବା ବେଳେ ଦେଶ ଦିନକୁ 10 ଲକ୍ଷ ପରୀକ୍ଷା ପାଇ କ୍ଷେତ୍ର ପ୍ରସ୍ତୁତ କରିପାରିଛି ।
ନମୁନା ପରୀକ୍ଷା କ୍ରମାଗତ ବୃଦ୍ଧି ଯୋଗୁଁ ମୋଟ ପରୀକ୍ଷା ସଂଖ୍ୟା ପାଖାପାଖି 4 କୋଟିରେ ପହଞ୍ଚିଛି । ଆଜିସୁଦ୍ଧା ଏହି ସଂଖ୍ୟା 3,94,77,848ରେ ପହଞ୍ଚିଛି । କେବଳ ଗତ 2 ସପ୍ତାହ ମଧ୍ୟରେ 1 କୋଟିରୁ ଊର୍ଦ୍ଦ୍ଵ ପରୀକ୍ଷା ହୋଇଛି । ଏଥିସହ ପ୍ରତି ନିୟୁତ ପିଛା କରୋନା ପରୀକ୍ଷଣ 28,607 ଛୁଇଁଛି। ବ୍ୟାପକ ନମୁନା ପରୀକ୍ଷା ଦ୍ଵାରା ହିଁ ପ୍ରାଥମିକ ଅବସ୍ଥାରୁ ସଂକ୍ରମିତଙ୍କୁ ଚିହ୍ନଟ କରି ଓ ସେମାନଙ୍କ ସଂସ୍ପର୍ଶରେ ଆସିଥିବା ବ୍ୟକ୍ତିଙ୍କୁ ଠାବ କରି ଚିକିତ୍ସା ବ୍ୟବସ୍ଥା ସୁନିଶ୍ଚିତ କରାଯାଉଛି।
ସୁଚିନ୍ତିତ କୋଭିଡ ପରିଚାଳନା ଯୋଗୁଁ ଦେଶରେ ହସ୍ପିଟାଲ ଭିତ୍ତିଭୂମି ସୁଦୃଢ଼ ହେବା ସହ ରୋଗ ନିରୂପଣ ପରୀକ୍ଷାଗାର ସଂଖ୍ୟା ମଧ୍ୟ ବୃଦ୍ଧି ପାଉଛି । 998 ସରକାରୀ ଓ 566ଟି ଘରୋଇ ଏହିପରି ମୋଟ 1564ଟି ପରୀକ୍ଷାଗାରରେ ନମୁନା ପରୀକ୍ଷା କରାଯାଉଛି ।
ନିର୍ଦ୍ଦେଶାବଳୀ ଓ ପରାମର୍ଶ ପାଇଁ ଭିଜିଟ୍ କରନ୍ତୁ: https://www.mohfw.gov.in/ and @MoHFW_INDIA ।
କୋଭିଡ୍ ସଂକ୍ରାନ୍ତ ବୈଷୟିକ ପ୍ରଶ୍ନ ପଠାଇବା ପାଇଁ covid19[at]gov[dot]in ଏବଂ ଅନ୍ୟାନ୍ୟ ପ୍ରଶ୍ନ ncov2019[at]gov[dot]in and @CovidIndiaSeva ।
କୋଭିଡ-19 ସଂକ୍ରାନ୍ତ କୌଣସି ପ୍ରଶ୍ନ ମଧ୍ୟ ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟର ହେଲ୍ପଲାଇନ ନଂ – +91-11-23978046 କିମ୍ବା 1075 କୁ ପଚରା ଯାଇପାରିବ ।
ରାଜ୍ୟଗୁଡିକର ହେଲ୍ପଲାଇନ ନଂ: https://www.mohfw.gov.in/pdf/ coronvavirushelplinenumber.pdfରେ ଉପଲବ୍ଧ ।
କୌଶଳ ବିକାଶ ଓ ଉଦ୍ୟମିତା ମନ୍ତ୍ରଣାଳୟ
ଅଗ୍ନିପଥ ଭାରତୀୟ ସେନା ନିମନ୍ତେ କୁଶଳୀ କାର୍ଯ୍ୟବଳ ପ୍ରସ୍ତୁତ କରିବ
କେନ୍ଦ୍ର କ୍ୟାବିନେଟ୍ ମଙ୍ଗଳବାର ଦିନ ଅଗ୍ନିପଥ ଯୋଜନାର ଶୁଭାରମ୍ଭ କରିଛନ୍ତି, ଯାହା ଦେଶର ସେନା ବଳ ମାନଙ୍କର ଆଧୁନିକୀକରଣ କରିବା ନିମନ୍ତେ ଏକ ପରିବର୍ତନକାରୀ ପଦକ୍ଷେପ ଅଟେ, ଏହା ଯୁବକ ମାନଙ୍କ ନିମନ୍ତେ ଦେଶ ପାଇଁ ସେବା କରିବାର ସୁଯୋଗ ସୃଷ୍ଟି କରିବ ଏବଂ ସେନା ସେବା ମାଧ୍ୟମରେ ଦକ୍ଷ ଯୁବକ ମାନଙ୍କର ଏକ ବିଶାଳ ସମାବେଶ ପ୍ରସ୍ତୁତ କରିବ, ଯେଉଁ ମାନେ ଭାରତର ସାମଗ୍ରିକ ପ୍ରତିରକ୍ଷା ପ୍ରସ୍ତୁତି ଗୁଡିକରେ ଯୋଗଦାନ କରି ପାରିବେ । ଏହା ସହିତ ନିଜର ଦକ୍ଷତା ଏବଂ ଅଭିଜ୍ଞତା ବଳରେ ସେମାନେ ନିଜ ପାଇଁ ଏବଂ ଦେଶର ଅର୍ଥନୀତିର ଅଭିବୃଦ୍ଧି ପାଇଁ ଅବଦାନ ରଖି ପାରିବେ ।
ସ୍କିଲ୍ ଇଣ୍ଡିଆ ଏବଂ ଦକ୍ଷତା ବିକାଶ ଏବଂ ଉଦ୍ୟମିତା ମନ୍ତ୍ରଣାଳୟ  ଅଗ୍ନିପଥ ଯୋଜନା ସହିତ ଯୋଡି ହୋଇ ନିଜକୁ ଗର୍ବିତ ଅନୁଭବ କରୁଛି ଏବଂ ଯେତେବେଳେ କି ଦେଶ ଯୁବ ଭାରତୀୟ ମାନଙ୍କର ଭବିଷ୍ୟତ ସେନା ନିମନ୍ତେ ପ୍ରସ୍ତୁତି କରୁଛି, ଏହା ଏହି କାର୍ଯ୍ୟକ୍ରମର ସଫଳ କାର୍ଯ୍ୟନ୍ୱୟନ ପାଇଁ ସଶସ୍ତ୍ର ବଳ ମାନଙ୍କ ସହିତ ଏକାଠି ହୋଇ କାମ କରିବ ।
ସ୍କିଲ୍ ଇଣ୍ଡିଆ ଏବଂ ଏମ୍ଏସ୍ଡିଇ ସଶସ୍ତ୍ର ବାହିନୀର ବିଭିନ୍ନ ଶାଖା ଗୁଡିକ ସହିତ ଏକାଠି ହୋଇ ମିଳିତ ଭାବରେ କାର୍ଯ୍ୟ କରିବେ । ଏବଂ ଛାତ୍ର ମାନଙ୍କୁ ଏହି ଚାକିରି ଭୂମିକାରେ ଅଧିକ ଉପଯୁକ୍ତ ତଥା ଅନୁକୂଳ କରିବା ପାଇଁ ଅତିରିକ୍ତ କୌଶଳ ଦ୍ୱାରା ପ୍ରଶିକ୍ଷିତ କରିବେ ।
ଏତଦ୍ ବ୍ୟତୀତ, ସମସ୍ତ ଅଗ୍ନିବୀର ମାନଙ୍କୁ ସେବାରେ ରହିବା ସମୟରେ ସ୍କିଲ୍ ଇଣ୍ଡିଆ ପ୍ରମାଣପତ୍ର ପ୍ରଦାନ କରାଯିବ, ଯାହା ସେମାନଙ୍କୁ ଉଦ୍ୟୋଗ ଏବଂ ଚାକିରି ଭୂମିକା ଗୁଡିକରେ ଅନେକ ପ୍ରକାରର ସୁଯୋଗ ପାଇବା ନିମନ୍ତେ ସକ୍ଷମ କରାଇବ ।
ସ୍କିଲ୍ ଇଣ୍ଡିଆର ସମସ୍ତ ସଙ୍ଗଠନ - ପ୍ରଶିକ୍ଷଣ ମହାନିର୍ଦ୍ଦେଶାଳୟ , ଜାତୀୟ ଦକ୍ଷତା ବିକାଶ ନିଗମ , ବିଭିନ୍ନ କ୍ଷେତ୍ରର ଦକ୍ଷତା ପରିଷଦ, ଉଦ୍ୟୋଗ ସଂସ୍ଥାନ ଏନ୍ଆଇଇଏସ୍ବିୟୁଡି ଏବଂ ଆଇଆଇଇ, ଏହା ସହିତ ଦକ୍ଷତା ନିୟାମକ ଏନ୍ସିଭିଇଟି, ଏହି କାର୍ଯ୍ୟ ସହିତ ଯୋଡି ହେବେ, ଯାହା ଫଳରେ ଏହା ସୁନିଶ୍ଚିତ କରା ଯାଇ ପାରିବ ଯେ ଅଗ୍ନିବୀର ସେବାରେ ରହି ନିଜର ଚାକିରି ସହିତ ସମ୍ପୃକ୍ତ ଆବଶ୍ୟକ ଦକ୍ଷତା ପ୍ରମାଣପତ୍ର ପ୍ରାପ୍ତ କରି ପାରିବେ ।
ସେବା କାଳରେ ସେମାନଙ୍କର ଚାକିରି ସମୟରେ ଶିକ୍ଷା ଦିଆ ଯାଇଥିବା କିଛି ଦକ୍ଷତା/ କୌଶଳର ଏନ୍ଏସ୍କ୍ୟୁଏଫ୍ ପାଠ୍ୟକ୍ରମ ସହିତ ପ୍ରତ୍ୟେକ୍ଷ ସମାନତା ରହି ଥାଇପାରେ ।
ଆଉ କେତେକଙ୍କ ପାଇଁ, ଚାକିରି ଭିତିକ ଅଭିଜ୍ଞତାକୁ ସୁହାଉ ଥିବା ଅତିରିକ୍ତ ଅନ୍ଲାଇନ୍ କିମ୍ବା ଅଫ୍ଲାଇନ୍, ସିଦ୍ଧାନ୍ତମୂଳକ କିମ୍ବା ବ୍ୟବହାରିକ କୌଶଳ ହୁଏତ ଆବଶ୍ୟକ ହୋଇ ପାରେ । ଏହି ସବୁ ବିସ୍ତୃତ ବିବରଣୀ ଗୁଡିକ ସହିତ ସଶସ୍ତ୍ର ସେନା ବାହିନୀର ପ୍ରଶିକ୍ଷକଗଣ ଏବଂ ପ୍ରଶିକ୍ଷଣ ମୂଲ୍ୟାୟନକାରୀ ମାନଙ୍କ ନିମନ୍ତେ
ସେନା ବଳ ଦ୍ୱାରା କୌଣସି ବି ପ୍ରଶିକ୍ଷଣ ଅଧିମାନ: ମୂଲ୍ୟାଙ୍କନ ଦ୍ୱାରା ଏବଂ ପ୍ରମାଣିତ କରିବା ଭଳି ବିଭିନ୍ନ ଦିଗ ଗୁଡିକ ଉପରେ କାର୍ଯ୍ୟ କରା ଯାଉଛି । ବାହାରକୁ ବାହାରିବା ସମୟରେ ଏହି ଯୁବକ ଅଗ୍ନିବୀର ମାନଙ୍କ ନିମନ୍ତେ ସମ୍ପୂର୍ଣ୍ଣ ଦକ୍ଷତା ପାରିବେଶିକ ବ୍ୟବସ୍ଥା ଖୋଲା ରହିବ, ଯାହା ଦ୍ୱାରା ସେମାନେ ସେମାନଙ୍କ ନିମନ୍ତେ ଉପଲବ୍ଧ ଦକ୍ଷତା ଉନ୍ନୟନ / ବହୁବିଧ– କୌଶଳ ପ୍ରଶିକ୍ଷଣ ଏବଂ ଉଦ୍ୟୋଗ ପାଠ୍ୟକ୍ରମ ଦ୍ୱାରା ଲାଭବାନ ହୋଇ ପାରିବେ ।
ଅଗ୍ନିପଥ ଯୋଜନା ଏକ ପରିବର୍ତନକାରୀ ଯୋଜନା ଅଟେ । ଏହା ଏକ ବୈଷୟିକ ଜ୍ଞାନ କୌଶଳ ସମ୍ପନ୍ନ ଯୁବ କାର୍ଯ୍ୟବଳର ନିର୍ମାଣ ସହିତ ଆମର ସେବାର ମୌଳିକ ମୂଲ୍ୟବୋଧ, ଯଥା ପ୍ରଥମେ ଦେଶ ମନୋଭାବ ସୃଷ୍ଟି କରିବାର ପରିଣତି ଆଣି ଦେବ, ଯାହା ଭାରତର ନିରନ୍ତର ବିକାଶ ଏବଂ ପ୍ରଗତି ନିମନ୍ତେ ମହତ୍ୱପୂର୍ଣ୍ଣ ଅଟେ । ଅଗ୍ନିବୀର ମାନେ ଉଭୟ ଆମର ସୀମା ସୁରକ୍ଷା ଏବଂ ଭାରତକୁ ଆଧୁନିକ, ପ୍ରଯୁକ୍ତିର ନେତୃତ୍ୱ ନେଇ ପାରୁଥିବା, ବିଶ୍ୱସ୍ତରୀୟ ଯୁବ ମହାଶକ୍ତି କରିବାର ନିକଟକୁ ନେଇ ଯିବା ପାଇଁ ସମ୍ପତିରେ ପରିଣତ ହେବେ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ସନ୍ଥ ରବିଦାସଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସନ୍ଥ ରବିଦାସଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ।
ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି;
“ସନ୍ଥ ରବିଦାସ ଜୀଙ୍କ ଜୟନ୍ତୀରେ ତାଙ୍କୁ ନମନ କରିବା ସହ ତାଙ୍କ ମହାନ ବାଣୀଗୁଡିକୁ ସ୍ମରଣ କରୁଛି । ଏହି ଅବସରରେ ତାଙ୍କ ଚିନ୍ତାଧାରା ଅନୁଯାୟୀ ନ୍ୟାୟପ୍ରିୟ, ସୌହାର୍ଦ୍ଦ୍ୟପୂର୍ଣ୍ଣ ଓ ସମୃଦ୍ଧ ସମାଜ ପାଇଁ ନିଜ ସଂକଳ୍ପକୁ ଦୋହରାଉଛି । ତାଙ୍କ ମାର୍ଗ ଅନୁସରଣ କରି ଆମେ ଅନେକ ଉପକ୍ରମ ମାଧ୍ୟମରେ ଗରିବଙ୍କ ସେବା ଓ ସେମାନଙ୍କ ସଶକ୍ତିକରଣ କରୁଛୁ ।”
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଗ୍ରାମାଞ୍ଚଳର ଘରଗୁଡିକୁ ୬୦ ପ୍ରତିଶତ ପାଇପ ପାଣି ସଂଯୋଗ ହୋଇଥିବାରୁ ସନ୍ତୋଷ ବ୍ୟକ୍ତ କଲେ ପ୍ରଧାନମନ୍ତ୍ରୀ
ଏହା ଏକ ଉଲ୍ଲେଖନୀୟ ଉପଲବ୍ଧି ଓ ବହୁ ଜୀବନ ସଶକ୍ତ ହେବ ବୋଲି କହିଲେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଗ୍ରାମାଞ୍ଚଳର ଘରଗୁଡିକୁ ୬୦ ପ୍ରତିଶତ ପାଇପ ପାଣି ସଂଯୋଗ ସଫଳତାରେ ସନ୍ତୋଷ ବ୍ୟକ୍ତ କରିବା ସହ କହିଛନ୍ତି ଏହା ଏକ ଉଲ୍ଲେଖନୀୟ ଉପଲବ୍ଧି ଓ ବହୁ ଜୀବନ ସଶକ୍ତ ହେବ । ଶ୍ରୀ ମୋଦୀ କହିଛନ୍ତି, ଆଗାମୀ ଦିନରେ ଏହି କଭରେଜ ଆହୁରି ତୀବ୍ର ଗତିରେ ଆଗେଇ ନେବା ପାଇଁ ସମସ୍ତ ଉଦ୍ୟମ କରୁଛୁ ।
କେନ୍ଦ୍ର ଜଳ ଶକ୍ତି ମନ୍ତ୍ରୀ ଶ୍ରୀ ଗଜେନ୍ଦ୍ର ସିଂହ ଶେଖାୱତଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି;
ଏହା ଏକ ଉଲ୍ଲେଖନୀୟ ଉପଲବ୍ଧି ଓ ବହୁ ଜୀବନକୁ ସଶକ୍ତ କରିବ । ଆଗାମୀ ଦିନରେ ଏହି କଭରେଜ ତୀବ୍ର ବେଗରେ ଆଗେଇ ନେବା ପାଇଁ ସମସ୍ତ ପ୍ରକାର ଉଦ୍ୟମ କରୁଛୁ ।
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଶିକ୍ଷକ ଦିବସ ଅବସରରେ ଜାତୀୟ ଶିକ୍ଷକ ପୁରସ୍କାର ୨୦୨୩ର ବିଜେତାଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା
ତୃଣମୂଳ ସ୍ତରର ସଫଳତା ବିଷୟରେ ପିଲାମାନଙ୍କୁ ଶିକ୍ଷା ଦେବାର ଆବଶ୍ୟକତା ଉପରେ ଗୁରୁତ୍ୱାରୋପ କରିଛନ୍ତି ପ୍ରଧାନମନ୍ତ୍ରୀ
ବିଦ୍ୟାଳୟରେ ଦେଶର ବିଭିନ୍ନ ପ୍ରାନ୍ତର ସଂସ୍କୃତି ଓ ବିବିଧତାକୁ ପାଳନ କରନ୍ତୁ: ପ୍ରଧାନମନ୍ତ୍ରୀ
ଛାତ୍ରଛାତ୍ରୀଙ୍କ ମଧ୍ୟରେ ଜିଜ୍ଞାସାକୁ ପ୍ରୋତ୍ସାହିତ କରିବା ଉପରେ ଗୁରୁତ୍ୱାରୋପ କରିଛନ୍ତି ପ୍ରଧାନମନ୍ତ୍ରୀ
ଶିକ୍ଷକ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସକାଳେ ୭, ଲୋକକଲ୍ୟାଣ ମାର୍ଗଠାରେ ଜାତୀୟ ଶିକ୍ଷକ ପୁରସ୍କାର ୨୦୨୩ର ବିଜେତାମାନଙ୍କ ସହ ଆଲୋଚନା କରିଛନ୍ତି । ଏଥିରେ ୭୫ ଜଣ ପୁରସ୍କାର ବିଜେତା ଅଂଶଗ୍ରହଣ କରିଥିଲେ।
ଦେଶର ଯୁବ ମାନସିକତାକୁ ପ୍ରତିପୋଷଣ କରିବାରେ ଶିକ୍ଷକମାନଙ୍କ ପ୍ରୟାସକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ ଉତ୍ତମ ଶିକ୍ଷକମାନଙ୍କର ଗୁରୁତ୍ୱ ଏବଂ ଦେଶର ଭାଗ୍ୟ ଗଠନରେ ସେମାନଙ୍କର ଭୂମିକା ଉପରେ ଆଲୋକପାତ କରିଥିଲେ । ତୃଣମୂଳସ୍ତରର ସଫଳତା ହାସଲକାରୀଙ୍କ ବିଷୟରେ ପିଲାମାନଙ୍କୁ ଶିକ୍ଷା ଦେଇ ପ୍ରେରଣା ଦେବା ଉପରେ ସେ ଗୁରୁତ୍ୱାରୋପ କରିଥିଲେ ।
ପ୍ରଧାନମନ୍ତ୍ରୀ ଆମର ସ୍ଥାନୀୟ ଐତିହ୍ୟ ଏବଂ ଇତିହାସକୁ ନେଇ ଗର୍ବ କରିବା ବିଷୟରେ କହିଥିଲେ ଏବଂ ଛାତ୍ରଛାତ୍ରୀମାନଙ୍କୁ ସେମାନଙ୍କ ଅଞ୍ଚଳର ଇତିହାସ ଏବଂ ସଂସ୍କୃତି ବିଷୟରେ ଜାଣିବା ପାଇଁ ପ୍ରୋତ୍ସାହିତ କରିବାକୁ ଶିକ୍ଷକମାନଙ୍କୁ ଅନୁରୋଧ କରିଥିଲେ । ଦେଶରେ ବିବିଧତାର ଶକ୍ତି ଉପରେ ଆଲୋକପାତ କରି ସେ ଶିକ୍ଷକମାନଙ୍କୁ ଦେଶର ବିଭିନ୍ନ ସ୍ଥାନର ସଂସ୍କୃତି ଓ ବିବିଧତାକୁ ନିଜ ନିଜ ବିଦ୍ୟାଳୟରେ ପାଳନ କରିବାକୁ ଅନୁରୋଧ କରିଥିଲେ ।
ଚନ୍ଦ୍ରଯାନ-୩ର ସାମ୍ପ୍ରତିକ ସଫଳତା ବିଷୟରେ ଆଲୋଚନା କରି ପ୍ରଧାନମନ୍ତ୍ରୀ ଏକବିଂଶ ଶତାବ୍ଦୀ ଏକ ପ୍ରଯୁକ୍ତି ଭିତ୍ତିକ ଶତାବ୍ଦୀ ହୋଇଥିବାରୁ ବିଜ୍ଞାନ ଏବଂ ପ୍ରଯୁକ୍ତି ବିଦ୍ୟା ବିଷୟରେ ଛାତ୍ରଛାତ୍ରୀଙ୍କ ମଧ୍ୟରେ ଥିବା ଜିଜ୍ଞାସାକୁ ପ୍ରୋତ୍ସାହିତ କରିବାର ଗୁରୁତ୍ୱ ଉପରେ ଗୁରୁତ୍ୱାରୋପ କରିଥିଲେ । ଯୁବପିଢ଼ିଙ୍କୁ ଦକ୍ଷ କରିବା ଏବଂ ସେମାନଙ୍କୁ ଭବିଷ୍ୟତ ପାଇଁ ପ୍ରସ୍ତୁତ କରିବା ଉପରେ ମଧ୍ୟ ସେ ଆଲୋଚନା କରିଥିଲେ।
ମିଶନ ଲାଇଫ୍ ବିଷୟରେ ଆଲୋଚନା କରି ପ୍ରଧାନମନ୍ତ୍ରୀ ବ୍ୟବହାର ଏବଂ ଫିଙ୍ଗିବା ସଂସ୍କୃତି ବଦଳରେ ରିସାଇକ୍ଲିଂର ଗୁରୁତ୍ୱ ଉପରେ ଆଲୋଚନା କରିଥିଲେ । ଅନେକ ଶିକ୍ଷକ ସେମାନଙ୍କ ବିଦ୍ୟାଳୟରେ ହେଉଥିବା ସ୍ୱଚ୍ଛତା କାର୍ଯ୍ୟକ୍ରମ ବିଷୟରେ ମଧ୍ୟ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଏହାବ୍ୟତୀତ ପ୍ରଧାନମନ୍ତ୍ରୀ ଶିକ୍ଷକମାନଙ୍କୁ ପରାମର୍ଶ ଦେଇଥିଲେ ଯେ ସେମାନେ ସେମାନଙ୍କ କ୍ୟାରିୟରରେ ନିରନ୍ତର ଭାବରେ ଶିଖିବା ସହିତ ନିଜର ଦକ୍ଷତାରେ ଉନ୍ନତି କରନ୍ତୁ ।
ଜାତୀୟ ଶିକ୍ଷକ ପୁରସ୍କାରର ଉଦ୍ଦେଶ୍ୟ ହେଉଛି ଦେଶର କିଛି ଶ୍ରେଷ୍ଠ ଶିକ୍ଷକଙ୍କ ଅନନ୍ୟ ଅବଦାନକୁ ପାଳନ କରିବା ଏବଂ ସେହି ଶିକ୍ଷକମାନଙ୍କୁ ସମ୍ମାନିତ କରିବା ଯେଉଁମାନେ ସେମାନଙ୍କ ପ୍ରତିବଦ୍ଧତା ମାଧ୍ୟମରେ କେବଳ ଶିକ୍ଷାର ଗୁଣବତ୍ତାରେ ଉନ୍ନତି କରିନାହାଁନ୍ତି ବରଂ ସେମାନଙ୍କ ଛାତ୍ରଛାତ୍ରୀଙ୍କ ଜୀବନକୁ ମଧ୍ୟ ସମୃଦ୍ଧ କରିଛନ୍ତି । ବିଦ୍ୟାଳୟ ଶିକ୍ଷା ଓ ସାକ୍ଷରତା ବିଭାଗ ଦ୍ୱାରା ପୂର୍ବରୁ ମନୋନୀତ ଶିକ୍ଷକଙ୍କ ସହିତ ଚଳିତ ବର୍ଷ ଉଚ୍ଚଶିକ୍ଷା ବିଭାଗ ଓ ଦକ୍ଷତା ବିକାଶ ମନ୍ତ୍ରଣାଳୟ ଦ୍ୱାରା ମନୋନୀତ ଶିକ୍ଷକଙ୍କୁ ସାମିଲ କରାଯାଇ ଏହି ପୁରସ୍କାରର ପରିସରକୁ ବୃଦ୍ଧି କରାଯାଇଛି।
HS
(
ରେଳ ମନ୍ତ୍ରଣାଳୟ
ଭାରତୀୟ ରେଳବାଇର ଶ୍ରମିକ ସ୍ପେଶାଲ ଟ୍ରେନ 15 ଦିନରୁ କମ ସମୟରେ 10 ଲକ୍ଷରୁ ଅଧିକ ଯାତ୍ରୀଙ୍କୁ ନିଜ ରାଜ୍ୟରେ ପହଁଚାଇଛି
• ମେ’ 14 ପର୍ଯ୍ୟନ୍ତ ରେଳବାଇ ଦେଶବ୍ୟାପୀ ଚଳାଇଛି 800 ଶ୍ରମିକ ସ୍ପେଶାଲ ଟ୍ରେନ
• ଯାତ୍ରୀଙ୍କୁ ଯୋଗାଇ ଦିଆଯାଇଛି ମାଗଣା ଖାଦ୍ୟ ଓ ପାନୀୟ
ଭାରତୀୟ ରେଳବାଇ ମାତ୍ର 15 ଦିନରୁ କମ ସମୟ ମଧ୍ୟରେ ଶ୍ରମିକ ଏକ୍ସପ୍ରେସ ଯୋଗେ ଦେଶର ବିଭିନ୍ନ ସ୍ଥାନରେ ଲକ୍ ଡାଉନ ଯୋଗୁଁ ଅଟକି ରହିଥିବା 10 ଲକ୍ଷରୁ ଅଧିକ ଯାତ୍ରୀଙ୍କୁ ନିଜନିଜ ରାଜ୍ୟରେ ପହଁଚାଇ ଏକ୍ଷେତ୍ରରେ ଏକ ମାଇଲଖୁଂଟ ଅତିକ୍ରମ କରିଛି । ଏହି ସମୟ ମଧ୍ୟରେ ଦେଶବ୍ୟାପୀ 800 ଶ୍ରମିକ ସ୍ପେଶାଲ ଟ୍ରେନ ଚଳାଚଳ କରିଛି । ସାମାଜିକ ନିରାପତ୍ତା ରକ୍ଷା ସହିତ ସବୁ ସ୍ୱାସ୍ଥ୍ୟରକ୍ଷା ନିୟମ ପାଳନ କରାଯାଇ ଏହି ସ୍ୱତନ୍ତ୍ର ପରିବହନ କାର୍ଯ୍ୟ କରାଯାଇଛି । ଯାତ୍ରା ସୟମରେ ରେଳବାଇ ପକ୍ଷରୁ ଯାତ୍ରୀଙ୍କୁ ମାଗଣାରେ ଖାଦ୍ୟ ଓ ପାନୀୟ ଯୋଗାଇ ଦିଆଯାଇଛି ।
ଯାତ୍ରୀଙ୍କୁ ନେବା ଓ ପଠାଇବା ଦାୟିତ୍ୱରେ ଥିବା ସଂପୃକ୍ତ ରାଜ୍ୟଙ୍କ ଅନୁମତି ତଥା ସହଯୋଗ କ୍ରମେ ଏହି ଶ୍ରମିକ ସ୍ୱେଶାଲ ଟ୍ରେନ ଚଳାଚଳ କରୁଛି । କେନ୍ଦ୍ର ସ୍ୱରାଷ୍ଟ୍ର ମନ୍ତ୍ରଣାଳୟର ଅନୁମତିକ୍ରମେ ମେ’ ପହିଲା ଶ୍ରମିକ ଦିବସରୁ ଏହି ସ୍ୱତନ୍ତ୍ର ଯାତ୍ରୀ ପରିବହନ ସେବା ଆରମ୍ଭ ହୋଇଛି ।
ଏହି ସମୟ ମଧ୍ୟରେ ଆନ୍ଧ୍ରପ୍ରଦେଶ, ବିହାର, ଛତିଶଗଡ, ହିମାଚଳ ପ୍ରଦେଶ, ଝାଡଖଣ୍ଡ, କର୍ଣ୍ଣାଟକ, ମଧ୍ୟପ୍ରଦେଶ, ମହାରାଷ୍ଟ୍ର, ମଣିପୁର, ମିଜୋରାମ, ଓଡିଶା, ରାଜସ୍ଥାନ, ତାମିଲନାଡୁ, ତେଲଙ୍ଗନା, ତ୍ରିପୁରା, ଉତ୍ତର ପ୍ରଦେଶ, ଉତ୍ତରାଖଣ୍ଡ, ପଶ୍ଚିମବଂଗ ଆଦି ରାଜ୍ୟ ତଥା କେନ୍ଦ୍ର ଶାସିତ ଅଂଚଳ ଜାମ୍ମୁ-କାଶ୍ମୀରରେ ଏସବୁ ସ୍ୱତନ୍ତ୍ର ଟ୍ରେନ ଚଳାଚଳ କରିଥିଲା ।